ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με την προσπάθεια των κρατών μελών κατά τη διάρκεια του 2011 για την επίτευξη βιώσιμης ισορροπίας μεταξύ της αλιευτικής ικανότητας και των αλιευτικών δυνατοτήτων /* COM/2013/085 final */





ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με την προσπάθεια των κρατών μελών κατά τη διάρκεια του 2011 για την επίτευξη βιώσιμης ισορροπίας μεταξύ της αλιευτικής ικανότητας και των αλιευτικών δυνατοτήτων 1. Εισαγωγή και βασικά συμπεράσματα Τα κράτη μέλη είναι υπεύθυνα για την επίτευξη σταθερής και μόνιμης ισορροπίας μεταξύ των στόλων και των αλιευτικών δυνατοτήτων που τους έχουν κατανεμηθεί[1]. Η βιώσιμη διαχείριση της αλιείας συνεπάγεται έναν οικονομικά βιώσιμο στόλο που εκμεταλλεύεται τους φυσικούς πόρους κάτω από τη μέγιστη βιώσιμη απόδοση (ΜΒΑ). Αυτή είναι μία από τις καίριες αρχές της μεταρρύθμισης της Κοινής Αλιευτικής Πολιτικής που προτείνει η Ευρωπαϊκή Επιτροπή. Η παρούσα έκθεση αποτελεί επισκόπηση των αλιευτικών στόλων της ΕΕ. Οι πληροφορίες που χρησιμοποιούνται είναι αυτές που υπέβαλαν τα κράτη μέλη με τις ετήσιες εκθέσεις τους για το 2011[2], αυτές που περιέχονται στο μητρώο του αλιευτικού στόλου της ΕΕ[3], ή εκείνες που υποβλήθηκαν ως στοιχεία που συλλέχθηκαν στο πλαίσιο συλλογής δεδομένων, [4], βλέπε παράρτημα 1. Τα εν λόγω στοιχεία αξιολογήθηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ)[5]. Το κύριο πόρισμα είναι ότι απαιτείται σημαντική βελτίωση κατά τα επόμενα έτη στο τρόπο με τον οποίο τα κράτη μέλη αξιολογούν την ισορροπία και τη διαχείριση των στόλων τους. Καθώς αναπτύσσεται η διαχείριση της αλιείας ώστε να ενσωματώνει το στόχο της ΜΒΑ, δεν είναι πλέον ικανοποιητικό να βασίζεται σε ανώτατα όρια, που εκφράζονται ως στατικές παράμετροι. Απαιτούνται δείκτες σχετικά με την οικονομική βιωσιμότητα και ευρύτεροι δείκτες βιωσιμότητας για τη διαχείριση των στόλων της ΕΕ, ώστε να επιτευχθεί ένας οικονομικά βιώσιμος στόλος που θα εκμεταλλεύεται το πλήρες βιολογικό δυναμικό ενός πόρου. Είναι ζωτικής σημασίας να βελτιωθεί η αξιολόγηση των αποθεμάτων, καθώς και η συλλογή δεδομένων και η πρόβλεψη, η ανάλυση και η μεθοδολογία. 2. Ορια ικανότητας … Κάθε κράτος μέλος πρέπει να διασφαλίζει ότι η αλιευτική του ικανότητα από απόψεως χωρητικότητας (σε GT) και ισχύος μηχανών (σε kW) είναι πάντοτε ίση ή χαμηλότερη από τα ονομαστικά επίπεδα όπως καθορίζεται στον κανονισμό αριθ. 1013/2010[6]. Βάσει των σημερινών εγγραφών στο μητρώο του στόλου προκύπτει ότι όλα τα κράτη μέλη εκτός από τη Ρουμανία έχουν συμμορφωθεί με αυτά τα ονομαστικά επίπεδα (βλ. παράρτημα 2). Ο στόλος της Ένωσης υπολειπόταν κατά 14,1% των ανώτατων ορίων όσον αφορά την GT και κατά 9,9% όσον αφορά την kW, με τα ποσοστά αυτά να κυμαίνονται από 2% έως 62%[7]. Το 2011 ο αριθμός των σκαφών μειώθηκε κατά 2%, ενώ η χωρητικότητα και η ισχύς μειώθηκαν κατά 3,7% και 3,1% αντιστοίχως. Οι μειώσεις τόσο όσον αφορά τη χωρητικότητα όσο και όσον αφορά την ισχύ ήταν παρόμοιες μεταξύ των κρατών μελών, με ορισμένες διακυμάνσεις (βλ. Παράρτημα 3). Για να εξασφαλισθεί η ακρίβεια των μετρήσεων στο μητρώο του στόλου, τα κράτη μέλη υποχρεούνται να πιστοποιούν συστηματικά τους νέους κινητήρες, τους κινητήρες αντικατάστασης και εκείνους οι οποίοι έχουν υποστεί τεχνική τροποποίηση με ισχύ άνω των 120 kW στα σκάφη που υπόκεινται σε καθεστώς αλιευτικής προσπάθειας από τον Ιανουάριο του 2012 και σε όλα τα σκάφη από τον Ιανουάριο του 2013. Τα κράτη μέλη πρέπει επίσης να προβαίνουν σε επαλήθευση των δεδομένων βάσει των σχεδίων δειγματοληψίας. Όταν οι πληροφορίες δείχνουν ότι η ισχύς του κινητήρα είναι μεγαλύτερη από ό, τι η ισχύς η οποία αναφέρεται στην αλιευτική άδεια του σκάφους, τα κράτη μέλη πρέπει να πραγματοποιούν φυσικούς ελέγχους. Ορισμένα κράτη μέλη δεν τηρούν τις προθεσμίες για τη μέτρηση και τον έλεγχο. Μερικά κράτη μέλη δεν εκπληρώνουν τις υποχρεώσεις τους όσον αφορά την παρακολούθηση. Λίγα μόνον κράτη μέλη έχουν θεσπίσει τα απαιτούμενα σχέδια δειγματοληψίας για την επαλήθευση των δεδομένων. Στα τέλη Νοεμβρίου 2012 ένδεκα κράτη μέλη είχαν θεσπίσει σχέδιο δειγματοληψίας για την επαλήθευση της ισχύος του κινητήρα, ενώ εννέα κράτη μέλη ανακοίνωσαν την θέσπισή του στο εγγύς μέλλον. Δύο κράτη μέλη δεν το έχουν πράξει ακόμη. Η Επιτροπή αποδίδει μεγάλη σημασία στην τήρηση του κανονισμού ελέγχου. Αυτό είναι ουσιαστικής σημασίας για την εξασφάλιση ισότιμων όρων ανταγωνισμού σε ολόκληρη την ΕΕ στον τομέα της αλιείας. Το Ευρωπαϊκό Ελεγκτικό Συνέδριο δημοσίευσε ειδική έκθεση το 2011 σχετικά με τη διαχείριση της αλιευτικής ικανότητας του στόλου της ΕΕ. Οι ισχύοντες ορισμοί της αλιευτικής ικανότητας δεν θεωρήθηκαν αξιόπιστοι δείκτες όσο αφορά την ικανότητα των σκαφών να αλιεύουν ιχθύες[8]. Η Επιτροπή γνωρίζει την ανεπάρκεια των παραμέτρων όπως αυτή της GT και της kW ως προς τον προσδιορισμό της τεχνικής προόδου, καθώς και για τις πρακτικές δυσκολίες όσον αφορά τη μέτρηση της ισχύος του κινητήρα. Ο παροπλισμός αποτέλεσε το πιο συχνά χρησιμοποιούμενο εργαλείο διαχείρισης για τη μείωση της ικανότητας. Η Επιτροπή εκτιμά ότι θα χρησιμοποιηθεί ποσό ύψους περίπου 1,3 δισεκατ. ευρώ από τα κονδύλια της ΕΕ για την οριστική παύση των δραστηριοτήτων κατά την περίοδο 2000-2015, βλ. παράρτημα 4. Κατά την εξέταση της ενίσχυσης για την οριστική παύση των δραστηριοτήτων σκαφών το Ευρωπαϊκό Ελεγκτικό Συνέδριο κατέληξε στο συμπέρασμα ότι τα σχέδια για οριστική παύση των δραστηριοτήτων που έτυχαν δημόσιας χρηματοδότησης δεν ήταν καλά στοχοθετημένα και στερούνταν σαφών κριτηρίων επιλεξιμότητας και επιλογής[9]. Το Δικαστήριο κατέληξε στο συμπέρασμα ότι η διάλυση αλιευτικών σκαφών έχει ελάχιστο ή μηδενικό αντίκτυπο στα στοχευμένα αποθέματα ιχθύων. 3. … και δεικτεσ ικανοτητασ Η περιγραφή της αλιευτικής ικανότητας των στόλων από πλευράς ισχύος μηχανών και χωρητικότητας έχει δείξει τα όριά της με την πάροδο του χρόνου. Ο καθορισμός ανώτατων ορίων όσον αφορά αυτές τις παραμέτρους δεν αποτελεί απόδειξη ότι οι αλιευτικοί στόλοι είναι σε ισορροπία σε σχέση με την κατάσταση των πόρων από τους οποίους εξαρτώνται. Αντίθετα, η αξιολόγηση των ανισορροπιών απαιτεί την ανάλυση της αποδοτικότητας των στόλων σε σχέση με την κατάσταση των πόρων στις οποίες βασίζονται, από οικονομική άποψη και σε σχέση με τη χρησιμοποίηση των πλοίων. Αυτού του είδους η ανάλυση φαίνεται πως λείπει, εξ ολοκλήρου ή εν μέρει, από αρκετές εκθέσεις του στόλου των κρατών μελών. Ένας αλιευτικός στόλος εκμεταλλεύεται αποθέματα πέραν του επιπέδου που επιτρέπει τη βιωσιμότητά τους; Τα σκάφη του στόλου κατά μέσο όρο κερδίζουν αρκετά ώστε να καλύπτουν τουλάχιστον το βραχυπρόθεσμο κόστος; Τα κέρδη του σκάφους αρκούν για την αντικατάσταση πλοίων και κινητήρων σε περίπτωση που αυτό απαιτείται; Τα σκάφη αξιοποιούνται πλήρως ή μένουν συχνά αδρανή; Από τους δείκτες αυτούς μπορεί να προκύπτει ανισορροπία σε επίπεδο στόλου. Στην παρούσα έκθεση συνοψίζονται οι προσπάθειες που καταβάλλουν τα κράτη μέλη για την αντιμετώπιση των προβλημάτων και η επισκόπηση του τί περισσότερο γνωρίζουμε σήμερα από ό, τι αναφέρουν τα κράτη μέλη στις εκθέσεις τους. Ένας στόλος που λειτουργεί με βάση τις αρχές της αειφορίας και είναι οικονομικά βιώσιμος: · εκμεταλλεύεται αποθέματα με βιώσιμο τρόπο βραχυπρόθεσμα και με την προοπτική της διατήρησης της εκμετάλλευσης κάτω από τα επίπεδα μέγιστης βιώσιμης απόδοσης, · είναι επικερδής τόσο από άποψη βραχυπρόθεσμης όσο και · μακροπρόθεσμης προοπτικής· και · χρησιμοποιείται πλήρως, λαμβάνοντας υπόψη τον εποχιακό χαρακτήρα πολλών τύπων αλιείας στο πλαίσιο των οποίων τα σκάφη πρέπει να εργάζονται δραστήρια. Η Επιτροπή ζήτησε από την ΕΤΟΕΑ να επανεξετάσει τους στόλους της ΕΕ χρησιμοποιώντας δείκτες που αντιστοιχούν στα παραπάνω ζητήματα. Μέχρι στιγμής, και για λόγους χρόνου και πόρων, η ΕΤΟΕΑ εξέτασε μόνον τους 92 πιο σημαντικούς στόλους σε 14 κράτη μέλη με την πιο μεγάλη αλιευτική δραστηριότητα, οι οποίοι όμως καλύπτουν το 72% των εσόδων της ΕΕ από τις εκφορτώσεις, και ως εκ τούτου είναι ενδεικτικοί των σημαντικότερων ευρωπαϊκών αλιευτικών δραστηριοτήτων. Η ΕΤΟΕΑ χρησιμοποίησε τις τιμές του δείκτη που υπολογίστηκαν βάσει των εκθέσεων των κρατών μελών, βάσει δεδομένων που προέκυψαν από το ΠΣΔ (Πλαίσιο Συλλογής Δεδομένων), και βάσει αξιολογήσεων των αποθεμάτων ιχθύων, ανάλογα με την περίπτωση. Οι δείκτες που χρησιμοποιήθηκαν παρατίθενται κατωτέρω (για πλήρη περιγραφή, βλ. παράρτημα 5). Βασίστηκε στα αποθέματα που αλιεύονται πάνω από τα επίπεδα της ΜΒΑ σημαίνει ότι, κατά μέσο όρο, ένας στόλος αλίευε άνω των βιώσιμων επιπέδων μακροπρόθεσμα. Υπό το πρίσμα των στόχων της μεταρρύθμισης της ΚΑΠ, ως πρότυπο χρησιμοποιήθηκε η επίτευξη ποσοστών κάτω από τους στόχους ποσοστών εκμετάλλευσης της ΜΒΑ. Νεκρό σημείο σημαίνει ότι ο στόλος παρουσίαζε αρκετά κέρδη για την κάλυψη των βραχυπρόθεσμων δαπανών. Ανεπαρκής οικονομική επίδοση σημαίνει ότι σε μακροπρόθεσμη βάση ο στόλος δεν παρουσίαζε αρκετά κέρδη ώστε να είναι σε θέση να αντικαταστήσει τα μεγάλα στοιχεία του κεφαλαιουχικού εξοπλισμού του (σκάφη, μηχανές), όταν αυτά παρουσίαζαν φθορά. Η αρνητική απόδοση σε πάγια και υλικά στοιχεία ενεργητικού μπορεί να αποτελεί ένδειξη οικονομικής υπερκεφαλαιοποίησης εφόσον παρατηρείται συστηματικά επί μεγάλο χρονικό διάστημα. Ελλιπώς χρησιμοποιούμενο σημαίνει ότι τα σκάφη αλίευαν, αλλά σε ποσοστό έως 70% ή λιγότερο σε σύγκριση με τον χρόνο που θα μπορούσαν να έχουν αλιεύσει, λαμβάνοντας υπόψη τον εποχιακό χαρακτήρα του τύπου της αλιείας. Ως ανενεργά σκάφη νοούνται εκείνα που δεν αλίευσαν καθόλου κατά τη διάρκεια του έτους. Οι δείκτες βασίζονται σε μέσους όρους για κάθε τμήμα του στόλου που αξιολογείται. Για παράδειγμα, οι επιμέρους οικονομικές επιδόσεις κάθε σκάφους σε ένα τμήμα του στόλου ποικίλλουν· Τα σκάφη παρουσιάζουν καλύτερες ή χειρότερες επιδόσεις σε σχέση με τις τιμές του μέσου όρου. 4. Αλιευτική ικανότητα του στόλου ανά κράτος μέλος Η παρούσα ανασκόπηση της κατάστασης του στόλου ανά κράτος μέλος βασίζεται στις εκθέσεις των κρατών μελών και στα πορίσματα της εξέτασης της ΕΤΟΕΑ όσον αφορά την περίοδο 2008-2011, εφόσον διατίθενται. Οι στόλοι στο Βέλγιο μειώθηκαν σημαντικά από το 2003, μέσω της μείωσης των υφισταμένων αδειών και της ανακατανομής των αλιευτικών δυνατοτήτων στα υπόλοιπα σκάφη. Δεν διαβιβάσθηκαν λεπτομερείς πληροφορίες σε επίπεδο στόλου. Το Βέλγιο καταλήγει στο συμπέρασμα ότι οι στόλοι είναι σε ισορροπία σε σχέση με τις αλιευτικές δυνατότητες. Η εξέταση της ΕΤΟΕΑ αναφέρει ότι ο στόλος δοκοτρατών 18-24m κατά μέσο όρο δεν παρουσίαζε αρκετά κέρδη ώστε να είναι σε θέση να αντικαταστήσει τα μεγάλα στοιχεία του κεφαλαιουχικού εξοπλισμού του. Τόσο ο εν λόγω στόλος όσο και οι δοκότρατες μήκους 24-40m. βασίστηκαν σε αποθέματα που αλιεύονται πάνω από τα επίπεδα της ΜΒΑ. Η Βουλγαρία κατέληξε στο συμπέρασμα ότι φαίνεται να επιτυγχάνεται οριακή ισορροπία μεταξύ των ιχθυαποθεμάτων και του μεγέθους του στόλου. Η Βουλγαρία προτίθεται να λάβει μέτρα για να μειώσει τα ανενεργά πλοία και βρίσκεται επί του παρόντος στη διαδικασία αλλαγής του νομοθετικού πλαισίου. Το 2011 ποσοστό άνω του 57% όλων των σκαφών ήταν ανενεργά, τα περισσότερα εκ των οποίων είχαν μήκος κάτω των 12m. Όλα τα σκάφη άνω των 12m παρουσίαζαν χαμηλή οικονομική επίδοση κατά την εξετασθείσα περίοδο λόγω της υψηλότερης κατανάλωσης καυσίμων και των υψηλών τιμών των καυσίμων, ακόμη και αν έφτασαν σε νεκρό σημείο. Τα σκάφη κάτω των 18m χρησιμοποιούνταν ελλιπώς, δεδομένου ότι αλίευαν σε ποσοστό 70% μόνον του μέγιστου δυνατού χρόνου αλιείας. Η Κύπρος προτίθεται να μειώσει την υπερκεφαλαιοποίηση με τη διάλυση περίπου 100 μικρών παράκτιων σκαφών των οποίων η προσπάθεια εξακολουθεί να είναι απεριόριστη, μετά από μια δεκαετία αύξησης του αριθμού των μικρότερων σκαφών που υπόκεινται σε περιορισμούς της αλιευτικής προσπάθειας, μειώνοντας παράλληλα την αλιευτική ικανότητα σε GT και kW. Αναφέρθηκε ελλιπής χρησιμοποίηση καθώς επίσης και χαμηλή ή αρνητική απόδοση των επενδύσεων για όλους τους στόλους εκτός από τα σκάφη με πολλαπλά αδρανή εργαλεία 12-24m. Σημειώθηκε σημαντική μείωση της αλιευτικής ικανότητας του στόλου της Δανίας (σε σκάφη, GT και kW) από το 2003, ύστερα από την εφαρμογή του συστήματος ITQ (ατομικές μεταβιβάσιμες ποσοστώσεις). Η Δανία εκτιμά ότι η κατάσταση είναι μάλλον σταθερή και ότι δεν υπάρχει σημαντική μακροχρόνια πλεονάζουσα ικανότητα στην πράξη. Η Δανία διαπιστώνει πλεονάζουσα αλιευτική ικανότητα στον στόλο που χρησιμοποιεί πολλαπλά παθητικά εργαλεία έως 12m και 12-24m, καθώς και στον στόλο των μικρότερων μηχανοτρατών (στις βενθοπελαγικές τράτες και στα γρι-γρι 0-12m στόλου) και στους βυθοκόρους, 12-24m. Η εξέταση της ΕΤΟΕΑ αναφέρει ότι όλοι οι στόλοι της Δανίας βασίστηκαν σε αποθέματα που αλιεύτηκαν σε ποσοστό πάνω από τα επίπεδα της ΜΒΑ. Τρεις στόλοι δεν παρουσίαζαν επαρκή κέρδη ώστε να είναι σε θέση να αντικαταστήσουν τα μεγάλα στοιχεία του κεφαλαιουχικού εξοπλισμού του (πολλαπλών αδρανών εργαλείων 10-12m και 12-18m, κινητών και αδρανών εργαλείων 12-18m). Δυο στόλοι (κινητών και αδρανών εργαλείων 18-24m, και βενθοπελαγική τράτα και γρι-γρι 18-24m) παρουσίασαν επίσης η ελλιπή χρησιμοποίηση. Η έκθεση της Γερμανίας δεν στηρίζεται στις υφιστάμενες κατευθυντήριες γραμμές και στους υφιστάμενους δείκτες. Η ύπαρξη ισορροπίας εξετάστηκε μόνον ποιοτικά ανά στόλο. Δεδηλωμένος στόχος της Γερμανίας είναι να διατηρήσει επαρκή συνολική αλιευτική ικανότητα ώστε να χρησιμοποιεί τις ποσοστώσεις της. Το 2011 σημειώθηκαν μειώσεις ποσοστού 5,6% σε σκάφη, 4,4% σε GT και 6,4% σε kW . Καμιά έξοδος από τον στόλο δεν έλαβε δημόσια χρηματοδότηση. Η εξέταση της ΕΤΟΕΑ εντόπισε ότι οι στόλοι που χρησιμοποιούν αδρανή εργαλεία <10m, βενθοπελαγικές τράτες 12-18m, 18-24m, 24-40m δοκότρατες 24-40m βασίστηκε σε αποθέματα που αλιεύτηκαν πάνω από τα επίπεδα της ΜΒΑ (αλλά ήταν οικονομικά βιώσιμοι). Τα σκάφη τους παρουσίασαν ελλιπή χρησιμοποίηση ενώ υπήρξε μεγάλος ανενεργός στόλος μικρότερων σκαφών (συμπεριλαμβανομένων 458 ανενεργών σκαφών <10m). Η Εσθονία ανέφερε πλεονάζουσα παραγωγική ικανότητα, κυρίως στις μηχανότρατες >12m. Ο στόλος μειώθηκε κατά 7 σκάφη το 2011 (εξαλείφοντας 371 GT και 1056 kW). Η εξέταση της ΕΤΟΕΑ αναφέρει ότι οι πελαγικές μηχανότρατες μήκους 24-40m βασίστηκαν στα αποθέματα που αλιεύονται πάνω από τα επίπεδα της ΜΒΑ και ότι αυτές παρουσίαζαν ελλιπή χρησιμοποίηση, αλλά ότι ήταν οικονομικά βιώσιμη. Η Ελλάδα δεν υπέβαλε αξιολόγηση της ισορροπίας, ούτε αξιολόγησε την πολιτική του στόλου της, ούτε κοινοποίησε δεδομένα σύμφωνα με το πλαίσιο συλλογής δεδομένων (DCF). Η Ελλάδα ανέφερε ότι υπάρχουν ενδείξεις υπεραλίευσης για τον μερλούκιο και τις γαρίδες στο Αιγαίο Πέλαγος, χωρίς όμως να παράσχει λεπτομέρειες. Το 2011 ο στόλος μειώθηκε κατά 488 σκάφη (με συνέπεια να σημειωθεί μείωση κατά 3,6% όσον αφορά την GT, και κατά 4% όσον αφορά τις kW). Σχέδια διαχείρισης, που συμπεριλαμβάνουν ειδικές άδειες έχουν καταρτιστεί για τις τράτες βυθού και για την αλιεία με σκάφη γρι-γρι (γαύρος και σαρδέλα). Λόγω έλλειψης δεδομένων (βιολογικών, οικονομικών, τεχνικών) είναι αδύνατον να αξιολογηθεί η ισορροπία των ελληνικών στόλων σε σχέση με τους πόρους. Η Ισπανία ανέφερε ότι η αλιευτική ικανότητα του στόλου εξακολουθούσε να υπερβαίνει σε κάποιο βαθμό τις αλιευτικές δυνατότητες και ότι ο στόλος ήταν σε θέση να αλιεύει περισσότερο από την ποσόστωση που του είχε χορηγηθεί. Η Ισπανία καταβάλλει συνεχείς προσπάθειες για τη μείωση της ικανότητας του στόλου, είτε με δημόσια ενίσχυση είτε άνευ, η οποία ανήλθε στο 4,6% όσον αφορά την χωρητικότητα GT και στο 3,7% όσον αφορά τις kW κατά τη διάρκεια του 2011. Σε ό, τι αφορά τον τεχνικό δείκτη, η Ισπανία ανέφερε ελλιπή χρησιμοποίηση για ένα μέρος του στόλου τόσο στις εθνικές αλιευτικές ζώνες όσο και στα διεθνή ύδατα, αλλά διαπίστωσε πτωτική τάση από το 2008 έως το 2011. Οι πληροφορίες που παρασχέθηκαν αφορούσαν μόνον τα τρέχοντα έσοδα/το εισόδημα μηδενικών κερδών των στόλων. Αυτό οφείλεται εν μέρει στο ότι η Ισπανία δεν διαβίβασε αναλυτικά στοιχεία για τα αλιεύματα. Η εθνική έκθεση της Ισπανίας αναφέρει ότι όλοι οι στόλοι λειτουργούν αποδοτικά. Οι επιδοτήσεις που έλαβαν οι πλοιοκτήτες συμπεριελήφθησαν στον υπολογισμό του εισοδήματος. Η συγκρίσιμη και αντικειμενική αξιολόγηση της υπεραλίευσης και της οικονομικής βιωσιμότητας είναι αδύνατη λόγω της έλλειψης δεδομένων. Από τον υπολογισμό των εσόδων από την ΕΤΟΕΑ (που δεν περιλαμβάνει έσοδα από επιδοτήσεις) προκύπτει ότι οι στόλοι που χρησιμοποιούν κινητά και αδρανή εργαλεία <10m, βενθοπελαγικές τράτες και γρι-γρι μήκους 18-24 και 24-40m και αγκίστρια μήκους 24-40 και >40m δεν πέτυχαν την εξισορρόπηση δαπανών και εσόδων. Η Γαλλία υπέβαλε στοιχεία σχετικά με το σύνολο των σκαφών συμπεριλαμβάνοντας σε αυτά και τα σκάφη της ηπειρωτικής χώρας και κατέληξε στο συμπέρασμα ότι οι περισσότεροι τύποι αλιείας είναι ισοσκελισμένοι. Δεν παρασχέθηκαν βιολογικοί, τεχνικοί και οικονομικοί δείκτες. Το 2011στη Γαλλία έπαυσαν οριστικά τις δραστηριότητές τους 133 σκάφη, που αντιστοιχούν σε 7653 GT και σε 20408 kW. Τα ειδικά σχέδια εξόδου από τον στόλο είχαν ως αποτέλεσμα την απόσυρση 60 σχεδόν σκαφών σε διάφορες «ευαίσθητες» κατηγορίες αλιείας. Η εξέταση της ΕΤΟΕΑ αποκάλυψε ένα ευρύ φάσμα διαφορετικών καταστάσεων. Οι στόλοι με παρασυρόμενα και σταθερά δίχτυα <10m, 10-12m, 12-18m, 18-24m, 24-40m βασίστηκαν σε αποθέματα τα οποία αλιεύθηκαν πάνω από τα επίπεδα της ΜΒΑ - αλλά παρουσίασαν οικονομική βιωσιμότητα και έφτασαν σε νεκρό σημείο κατά την υπό εξέταση περίοδο. Οι στόλοι με άγκιστρα μήκους 24-40m και τα πολυδύναμα κινητά εργαλεία μήκους 24-40m βασίστηκαν επίσης σε αποθέματα που αλιεύονται πάνω από τα επίπεδα της ΜΒΑ. Από τους δείκτες προκύπτουν ασθενείς οικονομικές επιδόσεις κατά την υπό εξέταση περίοδο. Οι στόλοι που χρησιμοποιούν δράγες 12-18m, πελαγικές μηχανότρατες 18-24m και >40m, βενθοπελαγικές τράτες και γρι-γρι 18-24m, 24-40m και >40m και γρι γρι >40m επίσης παρουσίασαν μέτριες οικονομικές επιδόσεις κατά την περίοδο αξιολόγησης. Οι στόλοι που χρησιμοποιούν κιούρτους και παγίδες <10m, άγκιστρα <10m, βενθοπελαγική τράτα και γρι γρι 10-12m, βενθοπελαγική τράτα και γρι γρι 12-18m, αφετέρου, ήταν οικονομικά βιώσιμοι αλλά η κατάσταση των πόρων από τους οποίους εξαρτώνται δεν είναι επαρκώς γνωστή. Η Ιρλανδία ανέφερε ότι ενδέχεται να παραμείνουν κάποιες ανισορροπίες σε ορισμένους στόλους, αλλά δεν διευκρίνισε ποιές. Χρειάζονται περισσότερες προσπάθειες όσον αφορά τη διαθεσιμότητα στοιχείων. Η ΕΤΟΕΑ αναφέρει ότι οι πελαγικές μηχανότρατες μήκους 24-40m βασίστηκαν σε αποθέματα που αλιεύτηκαν πάνω από τα επίπεδα της ΜΒΑ και ότι δεν είχαν επαρκή έσοδα που να τους επιτρέπουν να αντικαταστήσουν τα μεγάλα στοιχεία του κεφαλαιουχικού εξοπλισμού τους. Οι πελαγικές μηχανότρατες >40m βασίστηκαν επίσης σε αποθέματα που αλιεύτηκαν πάνω από τα επίπεδα της ΜΒΑ και χρησιμοποιήθηκαν ελλιπώς, αλλά παρουσίασαν απόδοση νεκρού σημείου και φαίνεται πως ήταν οικονομικά βιώσιμες. Οι στόλοι που χρησιμοποιούν δράγες 10-12m και βενθοπελαγικές τράτες και γρι-γρι 18-24m παρουσίασαν οικονομική υπερκεφαλαιοποίηση. Ο στόλος που χρησιμοποιεί κιούρτους και παγίδες <10m φαίνεται να είναι οικονομικά βιώσιμος, αλλά η κατάσταση των αποθεμάτων είναι ελάχιστα γνωστή. Η Ιταλία εντόπισε πλεονάζουσα παραγωγική ικανότητα σε σκάφη γρι-γρι και σε μηχανότρατες βυθού άνω των 24m και σχεδιάζει ένα ευρύ πρόγραμμα οριστικής παύσης των δραστηριοτήτων. Από την εξέταση της ΕΤΟΕΑ προκύπτει ότι οι στόλοι οι οποίοι χρησιμοποιούν βενθοπελαγικές τράτες, γρίπους μήκους 24-40m και δοκότρατες μήκους 24-40m δεν παρουσίαζαν επαρκή έσοδα για να αντικαταστήσουν τα μεγάλα στοιχεία του κεφαλαιουχικού εξοπλισμού τους, ενώ παρουσίαζαν επίσης χαμηλή χρησιμοποίηση της παραγωγικής ικανότητας του στόλου. Οι στόλοι με πολλαπλά αδρανή εργαλεία 6-12m, δράγες και βενθοπελαγικές τράτες και γρι-γρι 12-18m και 18-24m φαίνονται οικονομικά βιώσιμοι. Οι γνώσεις σχετικά με τη βιολογική κατάσταση των αποθεμάτων είναι ανεπαρκής, με αποτέλεσμα να καθίσταται αδύνατη, όσον αφορά την πλειονότητα των στόλων, η εξέταση της εξάρτησης από τα αποθέματα που αλιεύονται πάνω από τα επίπεδα της ΜΒΑ. Η Λετονία ανέφερε πλεονάζουσα παραγωγική ικανότητα στον στόλο των μηχανοτρατών 12-24m και 24-40m καθώς και στον στόλο των τρατών με δίχτυα 24-40m. Ο στόλος της Λετονίας μειώθηκε κατά 14,9% σε GT και κατά 14,3% σε kW. Η Λετονία διέθετε καθεστώς οριστικής παύσης δραστηριοτήτων από το 2011-2012. Από την εξέταση της ΕΤΟΕΑ προκύπτει ότι οι βενθοπελαγικές μηχανότρατες μήκους 24-40m παρουσίασαν οικονομική βιωσιμότητα αλλά ότι βασίστηκαν στα αποθέματα ιχθύων που είχαν αλιευθεί σε επίπεδο ελαφρώς υψηλότερο από τα επίπεδα της ΜΒΑ. Η Λιθουανία επιδιώκει να διατηρήσει επαρκή συνολική αλιευτική ικανότητα ώστε να είναι σε θέση να εξαντλήσει τις ποσοστώσεις της. Το 2011 ο αριθμός των σκαφών μειώθηκε σημαντικά (- 12%), αλλά η αλιευτική ικανότητα του στόλου μειώθηκε μόνον ελαφρώς ως προς τη χωρητικότητα, ήτοι κατά - 1,6% σε GT), και σχεδόν καθόλου ως προς την ισχύ της μηχανής. Η Λιθουανία δεν εφήρμοσε τους δείκτες στην έκθεσή της. Από την εξέταση της ΕΤΟΕΑ προκύπτει ότι οι στόλοι που χρησιμοποίησαν βενθοπελαγικές τράτες και γρι-γρι μήκους 24-40m δεν υπεραλίευσαν αποθέματα και ήταν οικονομικά βιώσιμοι. Σημείωσαν, ωστόσο ελλιπή χρησιμοποίηση. Ενώ η Μάλτα ανέφερε πλεονάζουσα αλιευτική ικανότητα για ολόκληρο τον στόλο για το 2009 και το 2010, η Επιτροπή δεν κατέληξε σε συμπέρασμα για το 2011 λόγω της έλλειψης οικονομικών και κοινωνικών δεδομένων. Η ικανότητα του στόλου της Μάλτας μειώθηκε σημαντικά (- το 32,8% σε GT και 9,2% σε kW). Η χρησιμοποίηση της παραγωγικής ικανότητας από τα σκάφη έπεσε κάτω από το 50%. Οι Κάτω Χώρες ανέφεραν ότι ορισμένα σκάφη βενθοπελαγικής αλιείας χρησιμοποιούντο σπάνια και ότι θα ήταν δυνατόν να αλιεύουν τη διαθέσιμη ποσόστωση με λιγότερα σκάφη. Όσον αφορά τον βενθοπελαγικό τομέα ο βιολογικός δείκτης εξακολουθεί να είναι ελαφρώς υψηλότερος από το επίπεδο που έχει τεθεί ως στόχος, αλλά εξελίχθηκε προς τη σωστή κατεύθυνση από το 2008 έως το 2011. Όσον αφορά τους πελαγικούς στόλους, η βιολογική κατάσταση ήταν ικανοποιητική στον Βορειοανατολικό Ατλαντικό, αλλά η αλιευτική πίεση στα αποθέματα που αποτελούν αντικείμενο στόχου στη Δυτική Αφρική και στο πλαίσιο της υπερπόντιας αλιείας, είναι πολύ υψηλή. Από την εξέταση της ΕΤΟΕΑ προκύπτει ότι και οι πέντε υπό εξέταση στόλοι, εκτός από εκείνους των δοκοτρατών μήκους 18-24m βασίστηκαν σε αποθέματα που αλιεύτηκαν πάνω από τα επίπεδα της ΜΒΑ. Επιπλέον, οι στόλοι βενθοπελαγικών τρατών και γρι-γρι χρησιμοποιήθηκαν ελλιπώς. Οι στόλοι των πελαγικών αποθεμάτων παρουσίασαν ενδείξεις οικονομικής υπερκεφαλαιοποίησης. Η Πολωνία κατέληξε στο συμπέρασμα ότι ο στόλος δεν χρειάζεται περαιτέρω μείωση. Για την ρέγγα της κεντρικής Βαλτικής Θάλασσας που αλιεύεται συνήθως από τις πελαγικές μηχανότρατες μήκους 24-40m διαπιστώθηκε υψηλός βαθμός θνησιμότητας λόγω αλιείας. Το 2009 υπήρξε αξιοσημείωτη βελτίωση σε οικονομικούς δείκτες για τον στόλο της Βαλτικής Θάλασσας, εκτός από τα παραγαδιάρικα σκάφη 12-18m και τις βενθοπελαγικές τράτες μήκους 18-24m. Το 2011 τα 2/3 του στόλου αλιείας γάδου της Βαλτικής Θάλασσας έλαβαν ενίσχυση για προσωρινή παύση δραστηριοτήτων. Τα σκάφη αυτά σύντομα θα επιστρέψουν στην αλιεία. Το ποσοστό 13,8% των σκαφών που δεν ήταν ενεργά αντιστοιχούσαν σε ποσοστό GT 16%. Η Πορτογαλία κατέληξε στο συμπέρασμα ότι οι στόλοι είναι σε ισορροπία σε σχέση με τις αλιευτικές δυνατότητες. Το 2011 η συνολική αλιευτική ικανότητα του πορτογαλικού ηπειρωτικού στόλου ήταν σχεδόν αμετάβλητη (μείωση κατά 1%). Μεγάλα τμήματα των αλιευμάτων αποτελούνταν από ιχθυαποθέματα που δεν είχαν αξιολογηθεί. Ωστόσο, οι δείκτες που υπολογίστηκαν από την ΕΤΟΕΑ δείχνουν ότι οι στόλοι βασίστηκαν σε αποθέματα που έχουν αλιευθεί πάνω από τα επίπεδα της ΜΒΑ. Από την εξέταση της ΕΤΟΕΑ προκύπτει ότι οι στόλοι με κινητά και αδρανή εργαλεία μήκους 0-10m και οι στόλοι με άγκιστρα μήκους 24-40m παρουσίασαν χαμηλή μακροπρόθεσμη οικονομική απόδοση. Οι στόλοι που χρησιμοποιούν πολλαπλά αδρανή εργαλεία 0-10m, παρασυρόμενα δίχτυα και σταθερά δίχτυα 12-18m, κιούρτους και ιχθυοπαγίδες 12-18m και γρι-γρι μήκους 18-24m και 24-40m διαπιστώθηκε ότι χρησιμοποιήθηκαν ελλιπώς. Οι στόλοι που χρησιμοποιούν πολλαπλά κινητά και αδρανή εργαλεία, με βενθοπελαγικές τράτες, γρι-γρι και άγκιστρα, μήκους 24-40m, διαπιστώθηκε ότι ήταν οικονομικά βιώσιμα αλλά καμία εκτίμηση της βιολογικής βιωσιμότητας δεν ήταν διαθέσιμη. Η Ρουμανία δεν υπέβαλε έκθεση για το 2011. Η Ρουμανία δεν υπέβαλε στοιχεία βάσει του DCF. Η Σλοβενία ανέφερε πλεονάζουσα παραγωγική ικανότητα για την πλειονότητα των στόλων της. Η Σλοβενία προγραμματίζει να χρησιμοποιήσει δημόσια ενίσχυση για τη διάλυση σκαφών κατά το πρώτο εξάμηνο του 2012 και για την προσαρμογή της αλιευτικής προσπάθειας για διάφορους στόλους. Ο στόλος χαρακτηρίστηκε από ελλιπή χρησιμοποίηση, με το 55% των σκαφών ανενεργά, αλλά στο ποσοστό αυτό περιλαμβάνεται η αλιεία μερικής απασχόλησης που έχει ως στόχο αποδημητικά είδη. Οι γνώσεις σχετικά με τη βιολογική κατάσταση των αποθεμάτων είναι ελλιπείς και δεν υπάρχουν διαθέσιμες εκτιμήσεις. Η Φινλανδία δεν εφήρμοσε τις κατευθυντήριες γραμμές για την έκθεσή της, ούτε συμπεριέλαβε άλλους δείκτες για την αξιολόγηση της ικανότητας σε σχέση με τις αλιευτικές δυνατότητες. Η Φινλανδία δήλωσε ότι ο στόλος είναι σε ικανοποιητική ισορροπία σε σχέση με τους αλιευτικούς πόρους. Το 2011 αυξήθηκε η αλιευτική προσπάθεια κατά 12,2% σε σχέση με το 2010, κυρίως όσον αφορά την πελαγική αλιεία. Από τα 75 σκάφη του τμήματος αλιείας ανοικτής θαλάσσης το 28% ήταν ανενεργά κατά τη διάρκεια του 2011. Η Σουηδία ανέφερε ότι εξακολουθεί να παρατηρείται πλεονάζουσα ικανότητα σε πολλούς στόλους, κάτι το οποίο προσπαθεί να αντιμετωπίσει μέσω της οριστικής παύσης δραστηριοτήτων. Δύο προγράμματα οριστικής παύσης στόχευαν μηχανότρατες αλίευσης γάδου. Συνολικά αποσύρθηκε από το στόλο -26% σε GT και -19% σε kW. Από την εξέταση της ΕΤΟΕΑ προκύπτει ότι πολλοί στόλοι που αποτέλεσαν αντικείμενο αξιολόγησης βασίστηκαν σε αποθέματα που αλιεύτηκαν σε ποσοστό πάνω από τα επίπεδα της ΜΒΑ. Επιπλέον, οι στόλοι οι οποίοι χρησιμοποιούν αδρανή εργαλεία 10-12m, και βενθοπελαγικές τράτες και γρι-γρι 24-40m δεν έχουν αρκετά έσοδα για να αντικαταστήσουν τα μεγάλα στοιχεία του κεφαλαιουχικού τους εξοπλισμού. Σημειώθηκε δε ελλιπής χρησιμοποίηση σε ορισμένους τομείς. Το ΗΒ εκτιμά ότι πολλοί στόλοι αλιεύουν με βιώσιμο τρόπο επειδή οι πόροι που εκμεταλλεύονται αλιεύονται τηρώντας το προληπτικό ποσοστό θνησιμότητας λόγω αλιείας, μολονότι υπάρχει ανισορροπία σε ορισμένους τομείς (π.χ. όσον αφορά τα αποθέματα που αποτελούν αντικείμενο καθεστώτων αποκατάστασης). Από τον Οκτώβριο του 2010 ένα σύστημα «μεταφοράς άδειας» («license parking») επέτρεψε στους στόλους την αναδιάρθρωση. Το Ηνωμένο Βασίλειο ανέφερε στοιχεία όσον αφορά μειώσεις που επιτεύχθηκαν στην αλιευτική ικανότητα, αλλά δεν υπέβαλε σχέδια για περαιτέρω προσαρμογές. Από την εξέταση της ΕΤΟΕΑ προκύπτει ότι πολλοί στόλοι βασίστηκαν σε αποθέματα που αλιεύτηκαν σε ποσοστό πάνω από τα επίπεδα της ΜΒΑ. Για τους στόλους που χρησιμοποιούν κιούρτους και παγίδες <10m, και βενθοπελαγικές τράτες και γρι-γρι 12-18m, 18-24m και >40m δεν διατίθεται καμία εκτίμηση ως προς την εξάρτηση από τους πόρους, αλλά οι εν λόγω στόλοι ήταν οικονομικά βιώσιμοι. 5. Συμπεράσματα Η εξέταση των προσπαθειών των κρατών μελών για την επίτευξη βιώσιμης ισορροπίας μεταξύ της αλιευτικής ικανότητας και των αλιευτικών πόρων αποδεικνύει ότι η ικανότητα του αλιευτικού στόλου της Ευρώπης εξακολουθεί να είναι πολύ υψηλή. Παρά τις μειώσεις στο μέγεθος πολλών ευρωπαϊκών αλιευτικών στόλων κατά την τελευταία δεκαετία, πολλά σκάφη σε σειρά κρατών μελών δεν πέτυχαν εξισορρόπηση δαπανών και εσόδων και χρησιμοποιήθηκαν ελλιπώς Πολλά σκάφη παρουσίασαν επίσης πολύ μικρά έσοδα ώστε να είναι σε θέση να προβούν στις απαραίτητες επενδύσεις όπως είναι ο εκσυγχρονισμός σκαφών και εργαλείων. Στην υπό εξέταση περίοδο πολλοί στόλοι εξαρτώνταν από αποθέματα που υπεραλιεύονταν σε σχέση με τη μέγιστη βιώσιμη απόδοση, που αποτελεί έναν από τους βασικούς στόχους της μεταρρυθμισμένης ΚΑΠ. Η τρέχουσα πολιτική διαχείρισης του αλιευτικού στόλου δεν κατόρθωσε να φέρει τους στόλους σε ισορροπία σε σχέση με τους πόρους που εκμεταλλεύονται. Οι στόλοι δεν αρκεί να βασίζονται μόνον στην τήρηση των εθνικών ανώτατων ορίων ικανότητας (εκφραζόμενα σε μέγεθος σκάφους (GT) και σε ισχύ μηχανής (kW)). Η διασφάλιση της ισορροπίας μεταξύ της αλιευτικής ικανότητας του στόλου και των αλιευτικών πόρων είναι ένα από τα καίρια ζητήματα όσον αφορά τη μεταρρύθμιση της κοινής αλιευτικής πολιτικής. Η πρωταρχική ευθύνη για τη διαχείριση του στόλου θα βαραίνει τα κράτη μέλη. Οι πιθανές συνέπειες της υπερκεφαλαιοποίησης των στόλων και της συνεχιζόμενης εξάρτησης από αποθέματα που αλιεύονται πάνω από τη μέγιστη βιώσιμη απόδοση είναι η απόδειξη ότι χρειαζόμαστε καλύτερα μέσα διαχείρισης του στόλου στο πλαίσιο της μεταρρυθμισμένης ΚΑΠ. Αυτό απαιτεί τα κράτη μέλη να διαχειρίζονται τους στόλους τους κατά τρόπον ώστε να εκμεταλλεύονται τα ιχθυαποθέματα σε επίπεδα κάτω από τη μέγιστη βιώσιμη απόδοση και να είναι οικονομικά βιώσιμοι. Παράρτημα 1: Ποιότητα των πληροφοριών 1 Ποιοτικά και περιγραφικά στοιχεία Στον κατωτέρω πίνακα, οι τομείς ενδιαφέροντος για τους οποίους παρασχέθηκαν ελάχιστες ή μηδενικές πληροφορίες με τις εθνικές εκθέσεις, σημειώνονται με (Χ). || Σχέσεις μεταξύ των στόλων και των τύπων αλιείας || Εξέλιξη του στόλου || Αναφορά σχετικά με μείωση της αλιευτικής προσπάθειας || Αντίκτυπος των καθεστώτων μείωσης της αλιευτικής προσπάθειας || Αξιολόγηση του συστήματος διαχείρισης του στόλου || Σχέδια για τη βελτίωση του συστήματος διαχείρισης στόλου || Δήλωση συμμόρφωσης με το καθεστώς εισόδου/εξόδου || Αλλαγές στις διοικητικές διαδικασίες || Εκτίμηση της ισορροπίας BE || || || X || X || || || || || BG || X || || || X || || X || || X || CY || || || || || || || || || DE || || || X || X || X || X || || || X DK || || || || || || || || || EE || || || X || X || X || || || X || X EL || || || || || X || X || || X || X ES || || || || || || || || || FI || X || || || || || X || || X || X FR || X || X || X || || X || || X || || X IE || || || || || X || X || || || IT || || || || || || || || || LT || X || || || || X || X || X || || X LV || || || || X || || X || || || X MT || X || X || || || X || || || X || NL || || || X || || || X || || X || X PO || || || || || X || || || || PT || || || || X || || || || || RO || X || X || X || X || X || X || X || X || X SI || X || || || || || X || || || X SE || || || || X || || X || X || || UK || X || X || || || X || X || || || X Πηγή: πίνακας 5.3 Εξέταση των εθνικών εκθέσεων όσον αφορά τις προσπάθειες των κρατών μελών για την επίτευξη ισορροπίας μεταξύ της αλιευτικής ικανότητας και των αλιευτικών δυνατοτήτων (Έκθεση ΕΤΟΕΑ-12-18). 2 Ποσοτικά στοιχεία Η αξιολόγηση της εξάρτησης του στόλου από τα αποθέματα που αλιεύονται πάνω από τα επίπεδα της ΜΒΑ εξαρτάται από τη διαθεσιμότητα ποσοτικών εκτιμήσεων των αποθεμάτων ιχθύων. Αυτές είναι διαθέσιμες για τα περισσότερα αποθέματα στη Βαλτική και στη Βόρεια Θάλασσα, αλλά όσον αφορά την Κελτική θάλασσα τα στοιχεία δεν είναι πλήρη. Στη Μεσόγειο Θάλασσα πολλοί στόλοι αλιεύουν αποθέματα η κατάσταση των οποίων είναι άγνωστη, αλλά αυτός ο τομέας γνώσεων βελτιώνεται ταχύτατα. Ενώ ορισμένα κράτη μέλη διαβίβασαν πληροφορίες σχετικά με τα ποσοστά αλιευμάτων, αυτό δεν μπορεί να ληφθεί υπόψη για την εξαγωγή συμπερασμάτων σχετικά με την αειφορία. Οι εκθέσεις των περισσότερων κρατών μελών δεν πραγματεύτηκαν ζητήματα που αφορούν την ισορροπία στο επίπεδο των αλιευτικών στόλων, όπως ορίζεται στο πλαίσιο συλλογής δεδομένων (DCF). Αυτό εμποδίζει την ποσοτική αξιολόγηση της ισορροπίας καθώς τα διαθέσιμα δεδομένα δεν αντιστοιχούν στους στόλους που αξιολογήθηκαν. Απαιτούνται επίσης στοιχεία από τα κράτη μέλη σχετικά με τα αλιεύματα και με την αξία των αλιευμάτων για κάθε στόλο. Η πληροφορία αυτή απαιτείται βάσει του πλαισίου συλλογής δεδομένων (DCF), αλλά δεν παρασχέθηκε από όλα τα κράτη μέλη. Οι πληροφορίες σχετικά με την απόδοση των παγίων υλικών στοιχείων ενεργητικού (ROFTA) ήταν ανύπαρκτες ή ελλιπείς για ορισμένα κράτη μέλη. Οι πληροφορίες για τον αριθμό των ανενεργών σκαφών διατίθενται βάσει κατηγορίας μήκους (ανεξάρτητα από το στοχευόμενο είδος αλιείας ή τον τύπο εργαλείου) για τα περισσότερα κράτη μέλη από το πλαίσιο συλλογής δεδομένων (DCF). Ωστόσο, η ποιότητα αυτής της πηγής δεδομένων σε ορισμένες περιπτώσεις είναι αμφίβολη. Με τις εθνικές εκθέσεις χορηγήθηκαν οι τιμές του τεχνικού δείκτη (ο μέσος όρος ημερών των πλοίων στη θάλασσα διαιρούμενος διά του μέγιστου αριθμού ημερών των πλοίων στη θάλασσα για τον στόλο) από τα περισσότερα κράτη μέλη, αλλά τα στοιχεία αυτά δεν ήταν πλήρη. Επτά κράτη μέλη δεν διαβίβασαν τεχνικό δείκτη τιμών με τις εθνικές εκθέσεις τους. Παράρτημα 2: Πίνακας 2.1: Συμμόρφωση με τα ανώτατα όρια εισόδων/εξόδων στις 31.12. 2011 (εκτός εξόχως απομακρυσμένων περιφερειών) Σημείωση: Δεδομένα που προέρχονται από το ενωσιακό μητρώο του στόλου με βάση τη συνοπτική εικόνα που αντανακλούσε την 1.9.2012 (Ρουμανία: Συνοπτική εικόνα της 1ης Μαρτίου 2012) Παράρτημα 3: Πίνακας 3,1. Εξέλιξη του στόλου των κρατών μελών (σκάφη, χωρητικότητα και ισχύ των μηχανών) κατά το 2011 (εκτός των εξόχως απομακρυσμένων περιφερειών) Σημείωση: Δεδομένα που προέρχονται από το ενωσιακό μητρώο του στόλου με βάση την εικόνα που αντανακλούσε την 1.9.2012 (Ρουμανία: συνοπτική εικόνα της 1ης Μαρτίου 2012) Παράρτημα 4 Πίνακας 4,1. Αναλήψεις υποχρεώσεων του ΕΤΑ σχετικά με την οριστική παύση δραστηριοτήτων (2007 – 31.07.2012) 2012) Πηγή: Στοιχεία ΚΜ που υποβλήθηκαν κατόπιν επίσημου αιτήματος της ΓΔ MARE (08. 2012) για υποβολή σωρευτικών δεδομένων ΕΤΑ για την περίοδο 01.01 2007 έως 31.07. 2012) %: Ποσοστό των δεσμεύσεων του ΕΤΑ που έχουν αναληφθεί έως σήμερα με σκοπό τη διάλυση σκαφών· NS: Αριθμός περιπτώσεων διάλυσης (σκαφών)· R%: Ποσοστό ανάληψης υποχρεώσεων του ΕΤΑ για την μετατροπή των σκαφών· NR: Αριθμός σκαφών που αποτέλεσαν αντικείμενο μετατροπής· %S + %R: Συνολικό ποσοστό διάλυσης +μετατροπής Παράρτημα 5: Δείκτες που χρησιμοποιούνται από την ΕΤΟΕΑ Ο δείκτης «βιώσιμου ποσοστού αλίευσης» είναι ο μέσος όρος των ποσοστών θνησιμότητας λόγω αλιείας που υφίστανται τα αλιευτικά αποθέματα που αλιεύονται από κάθε στόλο, ενώ ο μέσος όρος υπολογίζεται με βάση την οικονομική σημασία κάθε αποθέματος για τα αλιεύματα. Όταν ο δείκτης αυτός ισούται με 1, τότε κατά μέσο όρο τα αποθέματα αποτελούν αντικείμενο εκμετάλλευσης σε ποσοστό μέγιστης βιώσιμης απόδοσης. Για τιμές άνω των 1 ο στόλος βασίζεται, κατά μέσο όρο, σε αποθέματα τα οποία έχουν υπεραλιευθεί και αντιστρόφως. Το μέτρο αυτό δεν λαμβάνει υπόψη το γεγονός ότι ορισμένα αποθέματα στη σύνθεση των αλιευμάτων μπορεί αποτελούν αντικείμενο μεγαλύτερης ή μικρότερης υπερεκμετάλλευσης ή εξάντλησης, ούτε λαμβάνει υπόψη την έκταση του αντικτύπου άλλων στόλων στην εκμετάλλευση των πόρων. Χρησιμοποιούνται δύο «δείκτες οικονομικής βιωσιμότητας». Η απόδοση των παγίων υλικών στοιχείων ενεργητικού (ROFTA) (δείκτης για την απόδοση των επενδύσεων) αποτελεί μέτρο μακροπρόθεσμης οικονομικής υγείας. Μετρά το καθαρό κέρδος διαιρούμενο διά της αξίας των κεφαλαιουχικών επενδύσεων. Εάν το ποσοστό αυτό είναι υψηλότερο από τα επιτόκια μηδενικού κινδύνου που διατίθενται αλλού (ονομαστικώς 2%), τότε ο στόλος βρίσκεται σε υγιή οικονομική κατάσταση και είναι σε θέση να αντικαταστήσει τα μεγάλα στοιχεία του κεφαλαιουχικού εξοπλισμού του, εφόσον χρειασθεί. Εάν η απόδοση ROFTA είναι κάτω του 2%, αυτό σημαίνει ότι οι εν λόγω επενδύσεις δεν είναι συμφέρουσες από οικονομική άποψη λόγω του ότι μπορούν να προκύψουν μεγαλύτερα κέρδη από την επένδυση κεφαλαίων αλλού. Ο λόγος «τρέχοντα έσοδα/εισόδημα μηδενικών κερδών» (CR/BER) αποτελεί μέτρο της βραχυπρόθεσμης βιωσιμότητας. Εάν είναι μικρότερο από το ένα, τότε τα σκάφη δεν μπορούν να καλύψουν τις δαπάνες λειτουργίας τους ενώ θα πρέπει να σταματήσουν να αλιεύουν όταν εξαντληθούν τα μετρητά τους· και, όταν είναι πάνω από ένα, τα σκάφη μπορούν να καλύπτουν τις δαπάνες λειτουργίας τους, αλλά αυτό δεν σημαίνει ότι θα αποφέρουν επαρκή έσοδα ώστε να είναι σε θέση να αντικαταστήσουν τα μεγάλα στοιχεία του κεφαλαιουχικού εξοπλισμού τους. Δύο μέτρα χρησιμοποιούνται για να εκτιμηθεί κατά πόσον τα σκάφη «χρησιμοποιούνται πλήρως». Ένας «τεχνικός δείκτης» που ορίζεται ως ο λόγος του μέσου χρόνου παραμονής στη θάλασσα, διαιρούμενος διά του μέγιστου δυνατού χρόνου αλιείας στη σχετική δραστηριότητα. Η αξία του εν λόγω δείκτη φτάνει σε μια μονάδα όταν όλα τα σκάφη αλιεύουν όσο το δυνατόν περισσότερο, έστω και εάν η αλιευτική περίοδος είναι βραχεία. Τιμές μικρότερες της μονάδας δείχνουν ότι τμήματα του στόλου αλιεύουν λιγότερο από ό, τι θα μπορούσαν. Η τιμή κατωφλίου 70% συνήθως θεωρείται ως ένδειξη σημαντικής υποχρησιμοποίησης. Ωστόσο, ορισμένα σκάφη ενδέχεται να μην αλιεύσουν καθόλου κατά τη διάρκεια του έτους μένοντας «ανενεργά». Εάν υπάρχουν πολλά ανενεργά σκάφη σε έναν αλιευτικό στόλο, αυτό αποτελεί ένδειξη ότι ο στόλος δεν βρίσκεται σε ισορροπία σε σχέση με τους πόρους. [1] Άρθρο 11 του κανονισμού (ΕΚ) αριθ. 2371/2002 του Συμβουλίου. [2] Κατά την έννοια του άρθρου 14 του κανονισμού (ΕΚ) αριθ. 2371/2002 του Συμβουλίου. [3] Σύμφωνα με το άρθρο 15 του κανονισμού (ΕΚ) αριθ. 2371/2002 του Συμβουλίου και το άρθρο 11 του κανονισμού της Επιτροπής (ΕΕ) αριθ. 1013/2010 για τη θέσπιση κανόνων εφαρμογής για την πολιτική της Ένωσης που αφορά τον στόλο όπως ορίζεται στο κεφάλαιο III του κανονισμού (ΕΚ) αριθ. 2371/2002. [4] Σύμφωνα με τον κανονισμό (ΕΚ) αριθ. 199/2008 του Συμβουλίου σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές συμβουλές για την κοινή αλιευτική πολιτική. [5] Επανεξέταση των εθνικών εκθέσεων σχετικά με τις προσπάθειες των κρατών μελών για την επίτευξη ισορροπίας μεταξύ της αλιευτικής ικανότητας και των αλιευτικών δυνατοτήτων (STECF-12-18). Δημοσίευση 2012, «JRC Scientific and Policy Reports». [6] Άρθρα 7 και 8 του κανονισμού (ΕΚ) αριθ. 1013/2010 της 10ης Νοεμβρίου 2010. [7] Η Ρουμανία δεν περιλαμβάνεται. [8] Ειδική έκθεση του ΕΕΣ αριθ. 12/2011 «Συνέβαλαν τα μέτρα της ΕΕ στην προσαρμογή της ικανότητας των αλιευτικών στόλων στις διαθέσιμες αλιευτικές δυνατότητες;» – παράγραφος 21 της έκθεσης [9] Ειδική έκθεση του ΕΕΣ αριθ. 12/2011 «Συνέβαλαν τα μέτρα της ΕΕ στην προσαρμογή της ικανότητας των αλιευτικών στόλων στις διαθέσιμες αλιευτικές δυνατότητες;» – παράγραφος 76 της έκθεσης